Ay jun fariseo chi yik Nicodemo,
yajaw yayji nan xol eb yet israelal,
cꞌal nan xol eb yet yajawilal.
Ay jun kꞌekbintakil max ulicꞌ bay Jesús,
max yalon axca tiꞌ:
—Meẍtol,
a yuj juntzan milagro cha txꞌoxoꞌ,
xan jojtak tol a Dios cheknej achtek yuj con ul a cuyoni.
Cꞌam junok mactxel chi jeꞌ yuj juntzan milagro tuꞌ,
ta cꞌam chi oc Dios yetok,
ẍi bay.
Axa yalon Jesús bay axca tiꞌ:
—Wal yel chi wal ayach,
a mac manchak alji yet cayelal,
maj jeꞌ yoc yul kꞌab Dios,
ẍi bay.
Axa kꞌanlen Nicodemo tuꞌ bay axca tiꞌ:
—A junok icham animaxa,
¿tzet wal chi yun yalji yet is cayelal?
Tok okto jeꞌ yoc yin is txutx junelxa,
cax chi alji paxok,
ẍi bay.
—Wal yel chi wal ayach,
a mac cꞌam chi alji yuj aej,
cꞌal yuj Yespíritu Dios,
maj jeꞌ yoc yul kꞌab Dios.
A mac yin anima chi alji,
naba animacꞌal toni,
palta a eb chi alji yuj Yespíritu Dios,
espíritu chi yun yeloc eb.
Manchak cꞌayaj a cꞌul yujtol chi walaꞌ tol yowalil chex alji yin kꞌinalej chi tit bay satcan.
A cakꞌekꞌ tzancꞌal bay chi ca toji.
Chi jab yecꞌ mayayok,
palta man jojtakok bay chi ca tita,
tamwal bay chi ca toji.
Axca ton cakꞌekꞌ tuꞌ,
cayton tuꞌ eb chi alji yuj Yespíritu Dios,
ẍi Jesús bay.
—¿Tzetbil ok yun juntzan tiꞌ xin?
ẍi bay.
Axa yalon Jesús bay axca tiꞌ:
—¿Tom manto ojtakok juntzan tiꞌ?
Palta sat meẍtol ach pax xol eb jet israelal.
Wal yel chi wal ayach,
a tzet jojtak on,
a chi jalaꞌ.
A tzet chi jil on,
a chi jal cꞌapaxok,
palta ayex tiꞌ,
cꞌam che chaꞌ pax e yab tzet chi jal ayex.
Ta cꞌam che chaꞌ e yab tzet chi wal ayex yuj tzetak yetal ay yulyibankꞌinal tiꞌ,
¿tom ok e chaꞌ cꞌapax e yabej ta a tzetak yetal ay bay satcan chi waltek ayex?
Cꞌamto junok mactxel maxax betajtok satcan.
Axa in xin,
a tuꞌ titnak in,
yujtol Chekbilintek yuj Dios xol eb jet animail.
Palta axca max yut locban aj Moisés jun yechel labaj bay tzꞌinan txꞌotxꞌ,
cay cꞌapax tuꞌ ok yun waj locanok.
Ok in aj locanok,
yet watxꞌ a masanil mactxel chin aon oc yin is cꞌul ok chaꞌ eb kꞌinalej tol aycꞌal yin tojbalkꞌinal.
Xiwil camcꞌulal Dios yin anima bay yulyibankꞌinal tiꞌ.
Yuj tuꞌ,
caxcꞌal jun in chꞌan cꞌotan ayin is Cꞌajol in tiꞌ,
palta max quin yatek,
yet watxꞌ a masanil mac chin aon oc yin is cꞌul,
cꞌam chi cꞌaycan el is kꞌinal eb,
palta a ti yet eb,
tol chi yican eb is kꞌinal tol aycꞌal yin tojbalkꞌinal.
Ayin tiꞌ,
Cꞌajol in ton Dios.
Man yujok ul wakꞌon low yin anima,
xan max quin yatek bay yulyibankꞌinal tiꞌ,
palta yuj ul in colon el eb.
A mac chin aon oc yin cꞌul,
manxa ok tok bay yailal,
palta a eb cꞌam chin aon oc yin cꞌul xin,
ayxa yailal yiban eb,
yujtol maj yaoc eb cꞌul win,
asan in pax chꞌan Cꞌajol in Dios.
Ayin tiꞌ,
max quin ayol yulyibankꞌinal tiꞌ,
yuj ul wakꞌon sakkꞌinal bay eb anima,
palta ay eb cꞌam chi ochen jun sakkꞌinal tiꞌ.
Yuj tuꞌ xan okcꞌal cancan yailal yiban eb.
Asan kꞌekkꞌinal chi yochej eb,
yujtol asan yobtakil chi el yunen eb.
A masanil eb chi unen yobtakil,
maj yochej eb jun sakkꞌinal tiꞌ.
Cꞌam chi yal cꞌul eb chi chaꞌ,
yujtol chi xiw eb ta chi txecloj el juntzan tzet man watxꞌok chi el yunen eb tuꞌ.
Palta a eb chi iken axca wal yalon jun cuybej acaw wal yel,
chi cha eb jun sakkꞌinal tiꞌ,
yet watxꞌ chi txecloj elok,
tol ayoc Dios yetok eb yin tzet chi yunej,
ẍi Jesús bay Nicodemo tuꞌ.